OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Sporazum o znanstvenem in tehnološkem sodelovanju med Evropsko skupnostjo in Vlado Republike Indije (v nadaljnjem besedilu: Sporazum) je bil podpisan v New Delhiju 23. novembra 2001 in je začel veljati 14. oktobra 2002. Člen 11(b) določa: „Ta sporazum se sklene za začetno obdobje petih let in se lahko na podlagi soglasja med pogodbenicama podaljšuje po ovrednotenju v zadnjem letu vsakega naslednjega obdobja.“ Sporazum je bil doslej dvakrat podaljšan, in sicer je Svet odobril podaljšanje v letih 2009 in 2015, vsakič za dodatno obdobje petih let.

Sedanji sporazum preneha veljati 17. maja 2020.

Ocena, ki jo je opravila Komisija, je jasno pokazala, da Sporazum zagotavlja pomemben okvir za izvajanje in spodbujanje sodelovanja med EU in Indijo na skupnih prednostnih področjih znanosti in tehnologije, ki koristi obema stranema. V preteklih letih je bilo v okviru programa Obzorje 2020 v sodelovanju z oddelkom za znanost in tehnologijo (Department of Science and Technology – DST) ter oddelkom za biotehnologijo (Department of Biotechnology – DBT) na podlagi skupnega razpisa na področju vode izbranih sedem projektov v skupni vrednosti 30 milijonov EUR; v sodelovanju z oddelkom za biotehnologijo so bili na podlagi skupnega razpisa na področju cepiv nove generacije izbrani trije projekti v skupni vrednosti 30 milijonov EUR; izvajati sta se začeli dve pobudi na področju inovacij: mreža inkubatorjev in inovacijska platforma, na podlagi katerih je nastalo več kot 20 partnerstev za inovacije med udeleženci. Poleg tega je bil med odborom za znanstvene in tehnološke raziskave (Science and Engineering Research Board – SERB) ter Evropsko komisijo podpisan izvedbeni dogovor, da bi se olajšala mobilnost indijskih raziskovalcev v skupine prejemnikov nepovratnih sredstev Evropskega raziskovalnega sveta. Nazadnje, oddelek za biotehnologijo in ministrstvo za znanost o Zemlji (Ministry of Earth Science – MoES) sta ustanovila dva mehanizma sofinanciranja za financiranje uspešnih indijskih udeležencev v več kot 50 razpisih programa Obzorje 2020.

V interesu EU je, da se ta sporazum podaljša, da bi se omogočila nadaljnja udeležba v znanstvenem in tehnološkem sodelovanju ter njegovo spodbujanje na področjih skupnega interesa in da bi se dosegel tehnološki napredek, ki bi koristil evropski znanstveni skupnosti, ter izboljšal dostop do trga Indije s skupnim sodelovanjem.

Sporazum je bistven za medsebojno razumevanje področja znanosti in inovacij ter skupno določitev prednostnih področij skupnega interesa v zvezi z mednarodnim sodelovanjem na področju raziskav in inovacij. Zagotavlja pravni in upravni okvir, v katerem je mogoče razpravljati o načinih sodelovanja, s čimer se zagotovi dobro in pravično dodeljevanje sredstev za raziskave in inovacije na področjih, ki so v skladu z interesi in politikami EU ter se lahko prilagodijo interesom in potrebam Indije.

Poleg tega zagotavlja koristen forum za ocenjevanje preteklega sodelovanja in določitev prihodnjih ukrepov, med drugim v zvezi z vprašanji, ki omogočajo učinkovito sodelovanje, kot sta na primer načeli odprtega dostopa in odprtih inovacij.

Na sestanku skupnega usmerjevalnega odbora EU-Indija, ustanovljenega s Sporazumom, ki je potekal 1. marca 2019 v New Delhiju, sta se obe pogodbenici seznanili z namero, da bosta Sporazum brez sprememb podaljšali za nadaljnje obdobje petih let na podlagi ocene v skladu s členom 11 Sporazuma.

Podaljšani Sporazum bo vsebinsko enak sedanjemu, kot je bilo v razpravi sklenjeno z indijskimi sogovorniki. Ne bo ustvaril novih pravic in obveznosti za EU, temveč bo podaljšal pravno ureditev, ki že obstaja med pogodbenicama na področju sodelovanja v znanosti in tehnologiji.